Det er oppe i tiden at 'nørde' den vin, man drikker. Således popper den ene vinbar op efter den anden i Aarhus. Og nu åbner en ny én. Den hedder Masvino, og den seneste drue på stokken åbner for glashalsene fredag 12. august i Galleri Grisk's lokaler i Klosterport, som til dagligt er et af byens store kreative åndehuller.

“Vi vil lave en uformel stemning, hvor man både kan 'nørde' vin, men også slappe af og nyde et godt glas vin uden at vide noget om den,” siger den ene af ejerne Malthe Bøgh på 26 år, da Lokalavisen møder ham på den nye vinbodega midt i forberedelserne til den store åbning.

Udover at være på trapperne med en ny vinbodega, så har ejerne faktisk flere succesfulde aarhusianske restaurationer på 'vin'-kortet. Således kan de skrive 'ejer' på både Spiselauget og Pica Pica. Netop de steder er med til at give de vinglade ejere erfaringer, der giver dem en boblende fornemmelse af, at Masvino kan være en win-win forretning for både kunderne og mændene bag bardisken.

“Det er vigtigt for os at servere noget ærligt vin for folk. Vi har været på rundtur i Catalonien i det nordlige Spanien for at finde vine, som vi kan stå indenfor. Vi har besøgt flere vingårde i området og sikret os, at vi ikke bare serverer en Rioja med “fart på” (sprittet vin, hvor alkoholen overdøver andre smagsindtryk, red). Derudover vil vi gerne give vores kommende kunder en oplevelse af, at vi tager os af dem. Ret ofte står kunderne bare og flagrer i døren, men på Masvino skal de føle sig velkomne og værdsat,” fortæller Malthe Bøgh og tilføjer:

“Vi vil blandt andet lade folk smage på vinene, inden de bestiller et glas, så de får den vin, som, de synes, smager bedst.”



Mere spansk

Selv om vinkenderne helliger sig til den bordeauxrøde drik, så fyldes der også spanske dessert,- rose,- og hvidvine på træhylderne, som står langs væggene og danner et hyggeligt rum inde på beværtningen. Men det bliver ikke det eneste på Masvino.

“Vi er inspireret af det 'nye Spanien', hvor vinen er bedre afstemt end tidligere. Men også det spanske køkken, som vi også vil servere noget fra for vores kunder. Derfor vil man også kunne bestille spanske anretninger og retter. Vi vil have en tavle med dagens menu, som vil ændre sig fra dag til dag,” fortæller Malthe Bøgh, som man vil kunne møde på restaurationen hver torsdag, fredag og lørdag, hvor Masvino vil holde åbent fra klokken 16 til klokken 02.

Skulle man have lyst til at besøge vinbodegaen, så oplyser Malthe Bøgh, at der er plads til alle i lokalerne, som også, når vejret ellers er til det, vil åbne op for servering i gården udenfor Masvino.

“Vi har gode vine til 50 kroner, men samtidigt vil der også være vine til flere penge og højere kvalitet,” forklarer Malthe Bøgh.

